Colin Halkett

**Colin Halkett** (født 7. september 1774, død 25. september 1856) var en britisk offiser og generalløytnant, kjent for sin innsats under napoleonskrigene og særlig slaget ved Waterloo.

## Bakgrunn og militær karrière

Halkett var født inn i en militær familie. Hans far var generalmajor Frederick Godar Halkett og hans yngre bror var general Hugh Halkett.

Halkett begynte sin militære karrière i garden i den nederlandske arméen og tjenestegjorde i forskjellige kompanier i en periode av tre år, han forlot tjenesten med grad av kaptein  i 1795.

Fra 1800 ttil 1801 kommanderte han nederlandske tropper på Guernsey. Den 28. juli 1803 ble det utstedt en ordre til major Halkett (og til oberstløytnant Friedrich von der Decken) hvor de ble gitt myndighet til «å etablere en bataljon med infanteri med fire hundre og femtini menn», Halkett ble videre lovet grad som oberstløytnant om han øket antallet til 800 mann. Denne styrken dannet hva som ble kjernen av det som ble The King's German Legion i desember 1803. Den 17. november 1803 ble Halkett forfremmet til oberstløytnant og gitt kommando over bataljonen 2nd Light Infantry . Denne bataljonen var involvert ved general William Cathcarts ekspedisjoner til Hannover, Rügen og bombardementet av København, under den fjerde koalisjonskrigen mot Frankrike.

## Portugal og Spania
I 1811 fikk han kommando over den lette brigaden i The King's German Legion. Han holdt denne kommandoen under hele felttoget ved den spanske selvstendighetskrigen, fra slaget ved Albuera til slaget ved Toulouse. Den 1. januar 1812 ble han forfremmet til oberst. Ved slaget om Salamanca den 22. juli 1812, kommanderte han første brigade tilhørende 7. divisjon under generalmajor John Hope.

Halkett ble utnevnt til generalmajor 4. juni 1814.

Den 18. juni 1815, under slaget ved Waterloo, kommanderte han 5. brigade i 3. divisjon, under generalmajor Carl von Alten. Colin Halkett ble såret fire ganger under slaget.

## Guvernør

Halkett ble Lieutenant Governor of Jersey (den britiske statens representant på Jersey) i 1821 og var den første Lieutenant Governor som bodde i Government House i St Saviour, bygningen brukes fremdeles. I denne perioden giftet han seg med Letitia Cricket, enke etter en kaptein Tyle i the Royal Artillery. Den 10. juni 1826 fikk han en sønn, Frederick (John) Colin Halkett. Han ble utnevnt til generalløytnant den 22. juli 1830 og ble beordret til øverstkommanderende for the Bombay Army i januar 1832. Han var guvernør for the Royal Hospital Chelsea fra 1849 inntil han døde i 1856.

Han ble utnevnt til Colonel of the Regiment i The 71st Regiment of Foot den 21. september 1829. Den 28. mars 1838 ble han frabeordret The 31st Regiment of Foot, og han ble tilbeordret The 45th Regiment of Foot den 12. juli 1847.

To gater i Saint Helier på Jersey er oppkalt etter han.

## Utmerkelser
* Storbritannia
** Army Gold Medal for innsats i slagene ved Albuera, Salamanca, Vittoria, Nive
** Order of the Bath, storkorsridder (Knight Grand Cross , GCB)
** Waterloo Medal
* Hannover
** Guelferordenen 
* Portugal
** Tårn- og sverdordenen, storoffiser (Grande-Oficial)
* Bayern
** Militär-Max-Joseph-Orden, kommandør
* Nederland
** Den militære Wilhelmsordenen, ridder kommandør

## Referanser


## Litteratur
* N. Ludlow Beamish: *History of the King's German Legion Band 1 und. 2*. 1832-37 (nytt opplag: Naval and Military Press 1997 ISBN 0-952201-10-0)
* Mike Chappell: *The King's German Legion (1) 1812-1816*. Osprey 2000 ISBN 1-85532-997-2

## Eksterne lenker
* Om Colin Halkett, fra National Portrait Gallery (engelsk)
* General Sir Colin Halkett (1774–1856), GCB, GCH , fra BBCs *Your paintings* (engelsk)